钦定古今图书集成/历象汇编/庶征典/第171卷 > 王充论衡 > 《白兔赋》蒋防
## 钦定古今图书集成/历象汇编/庶征典/第171卷 > 王充论衡 > 《白兔赋》蒋防

“圣理遐远，元穹效灵，有兔爰止，载白其形。”乘金气而
来，居然正色；因月轮而下，大叶祥经。岂不以应至道
之神化，彰吾君之德馨。皎如霜辉，温如玉粹，毫素丝
而可拟，足琼枝而取类。与三窟以殊归，将五灵而共
至。洁朗贞质，联绵雅致。名殊东郭，韩卢不敢而前；迹
近中林，苍鹰无由得鸷。其容炳真，其性怀仁。饮玉池
而冰光不散，食瑶草而雪影长新。理符守黑，事异文
身。傥使衔钩，殷帝之狼不若；如令，受彩江生之笔非
神。载寝载兴，或驯或扰，仰天鉴以昭晰，托御林而皎
皛。为太白之材用，作殊祥之标表。原夫阴骘所为，不
识不知，贲然练被，炯若星驰。白则我方，其理且同于
服顺；兔为明视，其义取鉴于安危。岂惟跧伏于庭侧，
踊跃于堂垂者哉。观其闲暇，沐浴鸿化。笑鲁殿之浮
名，耻梁园之旧价。俾夫守株之士，几恨穷通。过隙之
驹，空悲代谢。是知隐雾而忧者其文蔚。反袂而嗟者
其道屈。曷若保贞白，以晖承圣灵之翦拂。同瑞牒
而登高，异《周书》而翫物。所谓尤福，应富祯祥。事资朴
素，匪亚文章。知兽用之不扰，审天符之允臧。伴祥乌
于苑囿，邻瑞雁于池塘。懿夫以道德为筌蹄者，其可
忘？